UPRS sklep I U 817/2014
Datum: 2014-07-08T02:00:00.000+02:00
ecli: ECLI:SI:UPRS:2014:I.U.817.2014
sodisce: Upravno sodišče
oddelek: Javne finance
podrocje: DAVKI - UPRAVNI SPOR
institut: nepremično premoženje večje vrednosti - odmera davka na nepremično premoženje večje vrednosti - množično vrednotenje nepremičnin - zahteva za oceno ustavnosti določb zakona - blanketna določba - z Ustavo neskladen predpis - prekinitev postopka

## Jedro

Sodišče je na podlagi tretjega odstavka 48. člena ZUS-1 postopek v tej zadevi prekinilo. Nadaljevalo ga bo, ko bo Ustavno sodišče odločilo o vloženi zahtevi za oceno ustavnosti blanketnih določb 193. in 244. člena ZUJF.

## Izrek

Postopek v tem upravnem sporu se prekine.

## Obrazložitev

Z izpodbijano odločbo je davčni organ tožnici odmeril davek na nepremično premoženje večje vrednosti od davčne osnove 1.508.229,65 EUR po stopnji 0,50 %, zmanjšani za 50 % v znesku 3.770,57 EUR.

Tožnica se z izpodbijano odločbo ne strinja in predlaga njeno odpravo.

V konkretni zadevi je davčna osnova ugotovljena na podlagi določb 193. člena Zakona o uravnoteženju javnih financ (v nadaljevanju: ZUJF) kot posplošena tržna vrednost, ugotovljena na podlagi predpisov o množičnem vrednotenju nepremičnin. Za te predpise oziroma za Zakon o množičnem vrednotenju nepremičnin pa je Ustavno sodišče v odločbi U-I-313/13 ugotovilo, da je v neskladju z Ustavo. Zato je tukajšnje sodišče v zadevi I U 1319/2013-12 dne 27. maja 2014 na Ustavno sodišče RS vložilo zahtevo za oceno ustavnosti blanketnih določb 193. in 244. člena ZUJF, ki so podlaga za izpodbijano odločitev in hkrati prekinilo svoj postopek.

Glede na navedeno je sodišče na podlagi tretjega odstavka 48. člena Zakona o upravnem sporu (v nadaljevanju: ZUS-1) postopek v tej zadevi prekinilo. Nadaljevalo ga bo, ko bo sodišče odločilo o vloženi zahtevi (50. člen ZUS-1).

Izrek o pravnem pouku temelji na četrtem odstavku 48. člena ZUS-1.